Kim Edberg Andersen (DD), 2024-04-12:
Det er lige det med, i hvilken rækkefølge vi kommer – det ændrer sig lidt fra formand til formand herinde.
Men nu er vi klar som nummer tre.
Og jeg vil starte med at sige med henvisning til udenrigsministeren, at jeg er vikarvikar, og udenrigsministeren ved jo, at når man er det, er der ting, man ikke er inde i.
Jeg har ikke siddet i Europarådet i tiden omkring 2007.
Dengang var jeg håndværker og levede fint med det.
Men tak for orienteringen, havde jeg næsten lyst til at sige, for redegørelsen er jo nærmest én til én magen til den, vi fik sidste år.
Det er en, som hele Europa kan forholde sig til.
Vi kan se, at frygten nok reelt eller ureelt, men i hvert fald med sikkerhed sniger sig ind i befolkningen rundtomkring.
I hele Europa begynder vi at frygte, at krigen kan udvikle sig til også at være uden for Ukraine.
Det gør også, at vi i Danmarksdemokraterne ser de tre organisationer, som vi snakker om i dag, som vigtige at være med i og vigtige at være en del af, for om noget skal vi i hvert fald nu kunne tale sammen.
Det, der er sjovt med de tre organisationer, er jo teknisk set, at det er organisationer, hvor Rusland i den ene vælger at være medlem og blokere, i den anden er blevet suspenderet og i den tredje har meldt sig ud – eller teknisk set blev de smidt ud, men de meldte sig selv ud efter gældende regler.
Hvis vi starter med den første, OECD, så er Rusland, som vi har hørt tidligere, stadig væk medlem af organisationen.
I Danmarksdemokraterne mener vi, det er godt, at Danmark bruger platformen i OECD til at tale imod Rusland og Belarus på de områder, som vi mødes om.
Så selv om selve samarbejdet nok er kortsluttet på en del af området, er det en vigtig platform og den eneste platform ud af de tre, hvor vi stadig væk kan få Rusland i tale.
Nu må vi se, om de lytter, og det er jo ikke det, vi sådan synes de viser tydeligt.
Rusland og Belarus er store trusler mod deres egne befolkninger, og de er en stor trussel mod freden i Europa.
Det bliver vi alle sammen nødt til at forholde os til og tage seriøst.
Alternativet til demokratiet er krigens sprog, og det bliver vi nødt til at gøre alt, hvad vi kan, for at undgå.
Rusland trak sig ud af Europarådet i marts 2023.
Jeg blev jo som vikarvikar meget forvirret, da Venstre sagde, at de var blevet smidt ud, så jeg lyngooglede, at de blev smidt ud, men reglerne var sådan, at så fik de mulighed for selv at melde sig ud frivilligt.
Så jeg stoler på mine talepapirer og siger, at de valgte frivilligt at melde sig ud, efter de var blevet smidt ud.
Så træder jeg ikke Venstres ordfører over tæerne – heller ikke i den henseende.
Det er en organisation, som jo blev oprettet i kølvandet på anden verdenskrig for at sikre borgere de menneskerettigheder, som er nødvendige.
Og selv om vi i Danmarksdemokraterne mener, at nogle af de her, som er skrevet så langt tilbage i tiden, måske burde revideres, er vi stadig væk tilhængere af, at der findes menneskerettigheder.
Vi synes, at vi skulle gøre noget mere for måske i kølvandet på den situation, vi er i nu, at revidere dem, sådan at de bliver mere nutidige og gælder for de rettigheder, som vi synes er rimelige, og inden for de behov og situationer, som verden har ændret sig til at have nu kontra efter anden verdenskrig.
Efter at Rusland har forladt Europarådet, kan almindelige russere jo faktisk ikke bruge Europarådet og dets beskyttelse mod f.eks. dødsstraf til noget, og vi bliver nødt til at sige, at i Rusland er der jo en tiltagende stærk tendens til, at dødsstraf skal genindføres, og der skal vi som lille land så bruge en stor organisation til at italesætte, at dødsstraf ikke er noget, vi ønsker nogen steder.
Og vi skal som minimum prøve at sørge for, at mennesker slipper fri fra det.
Vi kan ikke gøre noget.
Vi kan tale en masse, men vi må jo alle sammen være enige i, og det er jeg sikker på at vi er herinde, at dødsstraf er en problematisk straf at have for ens egne borgere.
Især er det med dødsstraf noget, vi kan se efter det terrorangreb, der desværre har været i Moskva for nylig.
Der har der jo også været tiltagende røster i Rusland for også at genindføre det.
Det er et skråplan, og der skal vi selvfølgelig også uden for Europarådet se, om ikke vi også kan tale ind til fornuften i Rusland.